
Alerto: nigrega humuro! 


Tradukita da Hermann Philipps, februaro 2011 


La rakonto pri Josh, la maniika ocidero da alieni 

Irgatempe ye cirkume 2055 eventis sucesoze nia unesma kontakto. Fakte 
ni recevis radio-signalo de alieni! 

Lore omno eventis rapidege. Kosmonavi dil alieni arivis ye Tero. Armizita 
trupi marchis ek oli e mortigis omna homi qui troe proximeskis a li. Esis nek 
alerto nek negocioni. L'aliena atakeri simple chasis la homi. Li ne luktis kontre 
la militistaro, ma aparis hike ed ibe, sempre meze dil populo civila, ocidis e 
retrovenis al kosmonavo. L'armi di nia militistaro rare povis uzesar utile e tote 
ne efektigis irgo kontre la aliena navi. Evakuado dil populo ne esis posibla, pro 
ke on ne savis kande ed ube l’alieni atakos nexte. 

La alieni kaptis nulu. Lia armi e strategio esis intencita por exterminar la 
homaro e posedeskar la mondo, qua altre esez sendomaja. Pro to li ne pafis 
de la navi od uzis bombi o projektil-armi. Vice to, sempre nur mikra trupi 
desembarkis e parpektis la tota lando - sen irga sistemo, quale to semblis a ni 
ye l’unesma regardo, ma realese kun mortigiva sistematiko. Li uzis mikra 
armo facile manuagebla qua funcionis segun la principo dil mikroondo: De 
disto de maxime 15 metri ol boliigis la liquidajo korpala dil homo vizata interne 
di poka milisekundi. La vapor-preso virtuale explozigis la korpo. La bruisado dil 
krevanta korpo memorigis pri la koliziono di aquo-bombo del sama grandeso 
sur harda petra sulo .... BLAMM! 

L'alieni deskovrabis feblajo ye la homi, qua esas lia respekto generala por 
la autoritatozaro. Kande on demandas de homo ke lu montrez sua identes- 
karto, lu konjektas ul autoritatozo, haltas kelkatempe, serchas sua identesilo o 
probas explikar, pro quo lu ne havas ol kun su. Tale lu haltas dum instanto, ed 
on povas optime uzar la mikroondo-armo. 





Do la trupi aliena inkulkesis: «Demandez la identesilo, lore uzez l'armo!» 
Ta instrucionon la alieni obediis tre sorgeme. Tale eventis, ke anke en la stradi 
di London balde on freque audis: "Stop, show your identity card, please!" ... 
Kurta pauzo ... BLAMM! 

La alieni esis simila a ni homi til ta grado, ke 
li, quale ni, iris per du pedi. Ma li omna esis 
kelkete korpulenta - kelki mem esis <bulatra>. Li 
weris kombat-vesti e stranja helmi kun visaj- 
protektilo simila ad anciena gas-maskili. Vu 
devas imaginar to quale Dirk Bach influe di 
<ecstasy>, kun biciklo-kurala kasko oblonga vers 
ad-dope. En la vizajo li havis gas-maskilo ed en 
la manuo ta sorcala poshlampo qua explozigis 
homi per buton-preso. 

Ta-tempe la adolecanto Josh vivis kun sua 
genitori e fratineto Emma (10 yari) en mikra 
domo en London. Supre esis la chambri puerala, 
sube la salono e to, quo ultre apartenas a kustu- 
mala lojeyo. Uldie la alieni anke venis tra la 
strado ube Josh lojis. II mustis spektar quale li 
dispersis komence sua matro e pose sua patro 
tra la tota lojeyo. Advere sua patro sucesabis 
ektirar sua identesilo. Ma Josh nun lernabis ke la alieni fakte ne intencis 
kontrolar nia identesili. Li nur mistifikis ni ante suflar ni ek la mondo per lia 
armo mikroondala. 

Fortunoze la alieni premature imperesis prizentar su al kosmo-navo. Tale 
Josh transvivis. Lua fratineto Emma supre en elua chambro esis tale sinkata 
en sua ludo, ke el remarkis nulo de quo eventabis. 

Kapitano militala e. s. (exter servo) ed olima Afganistan-kombatero (ye la 
lasta granda antiteroro-atakado dum 2039 - 2044) nomizanta su <Bill> voyiris 
en London kun grupo de yuni a qui ulo tre simila eventabis kam a Josh. La 
grupo exekutis salvo-agadi e mikra-maniere militis kontre la aliena ocido-trupi. 
Ta-okazione nova membri freque rekrutesis por la grupo, e Kapitano Bill docis 
a li omno quon il lernabis en Afganistan. Dume la grupo ja esis pasable 
sucesoza kombatante kontre la alieni. Anke Josh ed Emma debis ad ilu lia 
savo, nam la retret-signalo esis ruzo ek l'artificaro di Bill. Tale la du juntis su al 
grupo. 

Kelka semani plu tarde: La grupo esis instalita su en la mashineyo dil 
Tower Bridge. Ibe on havis dopa protekto, e la garderi sur la turmo havis bona 
tra-regardo. Uldie Josh jacis apatioze sur olda sofao. Lua fratino ludis e mokis 
la altra membri dil grupo. Subite: «ALARMO !!! L'alieni esas deskovrinta ni e 
nun voyiras adibe!» 

Kapitano Bill esis bone instruktita sua trupo. Omna savis nun quo esis 
facenda. Importis, ke on mantenez la fuorto tam longe kam esis necesa til ke 
la maxim importanta kozi esas pronta por transporto. Lore eruptar e fugar! 



Dirk Bach, Germana aktoro e bufono 

Ja on audis: «Identes-karto, prege ... BLAMM!». Nun omna viro esis 
bezonata. Anke Josh nun devis pruvar sua utileso. Do Kapitano Bill donis ad il 
un de l'aliena armi konquestita, dicante: «Apuntez to vers omnu qua havas 
okuli lumanta rede-oranjee o qua demandas vua identesilo, e quik presez ica 
butono!» 

Da to quon Josh experiencabis e vidabis, il psikale ja esis tre perturbita. Ma 
il komprenis la kapitano, ed en sua mento imprimis su ilua direktivo: «Aliena 
armo sempre pronta. Quik pafar ad omno quo havas lumanta okuli o 
demandas identesilo. Nultempe hezitar!» 

Tale vacinita Josh vestizis su. Quon pri <globala varmesko> - itere esis 
koldega extere! Do Josh portis dika lanugo-vestio sub la kombat-vestizuro. II 
protektis sua kapo per shapko, e super to il trusis sua moped-kasko. Shalo 
devis mantenar la varmeso en sua vizajo. Per to il ja preske aspektis quale 
l'alieni ... Josh iris ad-extere. Ja on itere audis: «Haltez! Montrez tua identes- 
karto.» - BLAMM! ... 

Evidente ca mikroondo-armo efikis tam devastante al alieni kam al homi. 
«Haltez! ...» - BLAMM! ... Josh gradope kustumeskis. Sua reakto-tempo esis 
ecelanta pro la tele-ludi quin il ludabis. 

«H...» - BLAMM! ... BLAMM! - BLAMM! ... BLAMM!-BLAMM!-BLAMM! ... 

Ho, quale Josh netigis inter l'alieni! Lua kolegi vere stimulesis, mem 
ebrieteskesis da to, e raptis ankore plusa armi del alieni ... Fine la fugo esis 
sucesoza, e la grupo establisis nova sekreta stabeyo ye loko nome <Rickmans- 
worth> fore extera vers la nordwesto di London. 

De ibe li facis multa inkursi tra London dum la sequanta monati ed 
exterminis plu kam mil alieni. Lore li havis suceso extraordinara: Li povis 
penetrar en kosmonavo dil alieni - Josh avan omni ... 

Vere li ya intencabis kaptar la navo por posibligar ataki kontre altra navi. 
Ma en ta situeso krizala la alieni neplus obediis lia <identesil>-direktivo ed itere 
pafis sen irga alerto e da omna pozesi. Do Josh e lua kamikaze-detachmento 
mustis retretar. 

Ma dum lia ne-solicitita vizito en la aliena kosmonavo li lasis dop su mikra 
adio-donacajo. To esis kelka gripo-virusi ek la gutifanta nazo di un de grup- 
membri. L'alieni an-dokigis ye la chefa navo por reparigar la domaji. E pro ke 
l'alieni movis en sua navi sen irga vesti protektiva, li kontakteskis kun la virusi 
gripala, difuzante oli. Tale la nombro dil alieni grave diminutesis da grip- 
epidemio, pos quo li provizore retretis del Tero. 

* * * 

Cirkume un yaro plu tarde - tranquileso retro-venabis. 

Til plu bona solvo trovesos, Josh ed Emma itere darfas lojar en lia domo 
genitorala. L'armon aliena il sempre havas kun su. On ya ne povas savar, kad 
e kande l'alieni retrovenos. II volas sempre esar pronta por protektar sua 
fratineto. 


Josh sidas en la salono spektante olda video 
familiala. Interne forsan il esas trista. Ma il ne 
povas manifestar to extere. Vere, il neplus esas 
kapabla por ula sentimento. En su nur esas granda 
vakuo. Ed il enoyas. 

Anke Emma esas vidinta ed audinta multo dum 
la pasinta monati. Nun elu ludas supre en elua 
chambro - sole. Anke el enoyas. Do el decidas 
mokar sua fratino quale el sempre facabis olime. 
Adminime to interruptus l'enuyo dum kurta in- 
stanto ... 

El ligas grosa kuseno cirkum la ventro. Per to el 
aspektas quale mixuro ek Dirk Bach e Michel de 
Lonneberga ... 



Michel de Lonneberga, Suedana 
friponeto ek TV-serio 


Lore el iras al eskalero e klamas: «Montrez 
tua identesilo!» . . . 




4 


